אברהים נסאסרה

אברהים נסאסרה (בערבית: ابراهيم النصاصرة, יליד 1981) הוא איש עסקים ויזם חברתי, זוכה אות בן-גוריון (2019), מייסד ויו"ר קבוצת תמאם ומייסד ויו"ר מרכז תמר לקידום לימודי המדעים המדויקים בחברה הבדואית.

ביוגרפיה
נולד ביישוב לקיה לאחמד אבו דרוויש שיחד עם שלוש נשותיו הביא לעולם 32 ילדים. התחנך במוסדות החינוך ביישוב לקיה וכבר כילד סייע בכלכלת משפחתו - בצפון הנגב.

פעילות עסקית
עם סיום לימודיו בתיכון המקומי בלקיה, למד לתואר ראשון ותעודת הוראה בחינוך. לימד חינוך גופני בבית ספר בחורה וברהט.

מטיילי להב
לאחר כשנה פרש מעולם ההוראה, וייסד יחד עם משפחתו את חברת ההסעות "מטיילי להב" – אחת מחברות ההסעות הגדולות והמובילות בנגב. בשנת 2020 נרכשה פעילות חברת ההסעים "מרגלית" על ידי "מטיילי להב".

נזיד תעשיות מזון 
בשנת 2010 השתתף נסאסרה בכנס "צמיחה בחברה הערבית" שהתקיים על רקע הצטרפותה של ישראל למדינות ה-OECD. במסגרת הכנס נחשף כי אחוז האבטלה בקרב נשים בחברה הבדואית עמד בשעתו על כשמונים וחמישה אחוזי אבטלה, הנתון הגבוה ביותר במדינה. בעקבות נתון זה, החליט נסאסרה להקים את חברת "ארמונות הנגב", מפעל הזנה ברהט, אשר ברבות הימים הפך למפעל נזיד הממוקם באזור תעשייה עידן הנגב. בשנת 2022 פתח נסאסרה מפעל נוסף, בעיר טייבה, מפעל ראשון מסוגו במחוז מרכז בחברה הערבית. המפעלים מייצרים עשרות אלפי מנות מדי יום, למוסדות חינוך ברחבי הארץ ולמפעלים מובילים ולחברות היי-טק, ומועסקים בהם מעל 200 עובדים, 80% מתוכם נשים.

נ.א. אפיקים 
"נ.א אפיקים הנדסה" הוקמה בשנת 2017 כחברה קבלנית.

שורשים 
חברת "שורשים" היא המפעל המקומי הראשון בישראל לעיקור ירקות שורש ושיווקם לצרכן המפעל ממוקם בפארק התעשייה עידן הנגב, קרוב לאזורים חקלאיים. המפעל מעקר מגוון רחב של ירקות שורש החל מסלק, תפוח אדמה, דלעת דלורית, קטניות ועוד.

עידן הנגב אפיקים נדל"ן 
לחברה מספר מגרשים ונדל"ן מניב בתחומי התעשייה, המסחר והשירותים ברחבי הנגב.

קבוצת תמאם 
עם גידול מספר החברות והעסקים בבעלותו, ייסד נסאסרה את חברת האם - תמאם יוזמות. קבוצת תמאם היא קבוצה עסקית שהוקמה במטרה לחולל שינוי כלכלי-חברתי בחברה הבדואית בנגב. הקבוצה מקדמת ומקימה מיזמים עסקיים וחברתיים בתחום התעשייה והשירותים, על מנת ליצור הזדמנויות לצמיחה כלכלית של הפרט והקהילה ולהרחבת מעגלי התעסוקה בחברה הבדואית בנגב. בבעלות הקבוצה מצויים מספר חברות ומיזמים שונים בשלבי הקמה. בקבוצה מועסקים, נכון ל-2022 למעלה מ-800 עובדים ועובדות, רובם המוחלט מהחברה הבדואית בנגב וכמחציתן נשים.

בדצמבר 2019 השקיעה קרן השקעות האימפקט ברידג'ס ישראל 14 מיליון ₪ בחברות המזון בקבוצת תמאם ויחד הוקמה 'נזיד אימפקט פוד' המפתחת את תחום המזון בקבוצה ומקדמת מיזמים חדשים בתחום.

פעילות חברתית
בשנים 2013–2015 החזיק נסאסרה בתיק החינוך במועצה המקומית לקייה.

תעסוקת נשים בדואיות
לאורך כל שנות פיתוח המיזמים העסקיים, מלבד יציבות וביסוס כלכלי של המיזמים, לנגד עיניו של נסאסרה עמדה המטרה להעסיק עובדים מהחברה הבדואית בה חי, בדגש על נשים בדואיות.
המיזמים אותם מקים נבחרים בקפידה מתוך שיקולים של אימפקט חברתי בנגב.

מרכז תמר 
בשנת 2015 הקים נסאסרה את "מרכז תמר", מרכז העוסק בקידום החינוך בחברה הבדואית בנגב. מרכז תמר, בשיתוף בתי הספר, הרשויות המקומיות ומשרדי הממשלה ותורמים מישראל ומחוצה לה, מפעיל ברחבי הנגב תוכניות שונות שבאות לתקן את הכשל שיש בתחום ההנדסה והמדעים ותחומים נוספים בחינוך בחברה הבדואית. במרכז מקדמים מצוינות ופועלים להשתלבותם של הצעירים באקדמיה ובכלכלה בתחומי ה-STEM. תוכניות המרכז הן אזוריות ומשותפות לתלמידים מרשויות שונות, שהם נדבך משלים והכרחי למאמצים המתקיימים בתוך הרשויות ומערכת החינוך. נכון ל-2022 משתתפים בתוכניות מרכז תמר למעלה מ-1,000 בני ובנות נוער, ממגוון יישובים בדואים מכל רחבי הנגב, וכמו כן בשנת 2022 הוקם בנגב בית ספר על-אזורי לקידום מצוינות במדעים. בית הספר פועל בשיתוף פעולה עם רשת ברנקו וייס, החל מכיתה ט' ועד י"ב.

העסקת אנשים עם צרכים מיוחדים 
מספר האנשים עם צרכים מיוחדים בחברה הבדואית בנגב גבוה ביחס לאוכלוסייה הכללית בישראל. עם זאת, כמעט ואין מענים לאוכלוסייה ייחודית זו מעל גיל 21. במסגרת החברות הקיימות בקבוצת תמאם, משולבים אנשים עם צרכים מיוחדים ועובדים יחד עם כלל העובדים בחברות השונות.

"קודרה"- רשת התורמים הערבים 
בשנת 2021 הקים נסאסרה יחד עם קבוצת פילנתרופים מהחברה הערבית את 'קודרה' – למען חיזוק ופיתוח החברה הערבית.

השכלה ותארים
 נסאסרה סיים תואר שני במדיניות ציבורית בתוכנית המנהלים בבית הספר ע"ש פדרמן למדיניות ציבורית וממשל באוניברסיטה העברית בירושלים.
 השתתף במערך מתקדם לפיתוח מנהלים בתעשייה של הפקולטה לניהול באוניברסיטת תל אביב.
 ב-2017 לקח חלק בתוכנית מעוז והוא חבר ברשת עמיתי מעוז.
 נסאסרה הוא חבר בדירקטוריון קרן אברהם.
 ב-2019 הוענק לנסאסרה אות בן-גוריון על יוזמה ועשייה חברתית כלכלית ומחויבות לשינוי פני החברה הישראלית בנגב.

משפחתו
נכון ל-2021, איברהים נסאסרה מתגורר בלקייה. נשוי לנעמה שעוסקת בהוראה ולהם 4 ילדים.

אתרי קבוצת תמאם 
 תמאם https://tamamgroup.com/he
 חברת נזיד http://nazid.co.il/
 מרכז תמר http://mtamar.org.il/
 המזנון https://hamiznon-nazid.co.il/
 נ.א. אפיקים הנדסה בע"מ https://www.na-afikim.com/

קישורים חיצוניים 

 
 הפעיל שמקדם מצוינות בחינוך בקרב ילדי הבדואים - צדיק כתמר, ל"ו צעירים, באתר כלכליסט
 
 אלישיב רייכנר, אברהים נסאסרה - מכוון גבוה, מקור ראשון, 25 בינואר 2019
 STEWART AIN, A Bedouin Entrepreneur Building Bridges In Israel, The New York Jewish Week
 אברהים נסאסרה, ברשימת 100 המשפיעים של עיתון דמרקר. https://www.themarker.com/magazine/EXT-INTERACTIVE-1.8201186
 אלישיב רייכנר, נשים בדואיות מבשלות תקווה, באתר מקור ראשון, 23 בדצמבר 2019
 "הכירו את הבדואי שמממן תלמידים במיליון שקל", מאת אלישיב רייכנט, עיתון מקור ראשון, 9.5.16. https://www.makorrishon.co.il/nrg/online/1/ART2/776/347.html
 "צדיק כתמר, הפעיל שמקדם מצוינות בחינוך בקרב ילדי הבדואים", מאת רוני דורי, כיתון כלכליסט. http://newmedia.calcalist.co.il/lv36/a011.html
 מכוון גבוה - אברהים נסאסרה יכול היה להסתפק בעסקיו המצליחים, אך המציאות בחברה הבדואית דוחפת אותו לפעול למען המגזר" 
 a bedouin entrepreneur-building bridges in israe, 3-1-2018

הערות שוליים

בדואים ישראלים
זוכי אות בן-גוריון
יזמים חברתיים ישראלים
לקיה: אישים
פעילים חברתיים ישראלים
בוגרי המכללה האקדמית לחינוך ע"ש קיי
דירקטורים ישראלים
ישראלים שנולדו ב-1981